Suvestinė redakcija nuo 2016-01-12 iki 2017-04-03

Įsakymas paskelbtas: Žin. 2013, Nr. 28-1349, i. k. 1132250ISAK000V-259

LIETUVOS RESPUBLIKOS SVEIKATOS APSAUGOS MINISTRO

Į S A K Y M A S

DĖL VIEŠŲ KONKURSŲ LIETUVOS NACIONALINĖS SVEIKATOS SISTEMOS BIUDŽETINIŲ IR VIEŠŲJŲ ĮSTAIGŲ, KURIŲ STEIGĖJA YRA LIETUVOS RESPUBLIKOS SVEIKATOS APSAUGOS MINISTERIJA, VADOVŲ PAREIGOMS EITI NUOSTATŲ PATVIRTINIMO

2013 m. kovo 13 d. Nr. V-259

Vilnius

Vadovaudamasis Lietuvos Respublikos sveikatos priežiūros įstaigų įstatymo (Žin., 1996, Nr. 66-1572; 1998, Nr. 109-2995; 2007, Nr. 72-2834; 2011, Nr. 154-7261) 15 straipsnio 1 dalimi,

t v i r t i n u Viešų konkursų Lietuvos nacionalinės sveikatos sistemos biudžetinių ir viešųjų įstaigų, kurių steigėja yra Lietuvos Respublikos sveikatos apsaugos ministerija, vadovų pareigoms eiti nuostatus (pridedama).

SVEIKATOS APSAUGOS MINISTRAS	VYTENIS POVILAS ANDRIUKAITIS

PATVIRTINTA

Lietuvos Respublikos sveikatos apsaugos ministro 2013 m. kovo 13 d. įsakymu Nr. V-259

VIEŠŲ KONKURSŲ LIETUVOS NACIONALINĖS SVEIKATOS SISTEMOS BIUDŽETINIŲ IR VIEŠŲJŲ ĮSTAIGŲ, KURIŲ STEIGĖJA YRA LIETUVOS RESPUBLIKOS SVEIKATOS APSAUGOS MINISTERIJA, VADOVŲ PAREIGOMS EITI NUOSTATAI

I. BENDROSIOS NUOSTATOS

1. Viešų konkursų Lietuvos nacionalinės sveikatos sistemos biudžetinių ir viešųjų įstaigų, kurių steigėja yra Lietuvos Respublikos sveikatos apsaugos ministerija, vadovų (toliau – įstaigos vadovas) pareigoms eiti nuostatai (toliau – nuostatai) yra parengti vadovaujantis Lietuvos Respublikos sveikatos priežiūros įstaigų įstatymu. Nuostatai reglamentuoja viešo konkurso įstaigos vadovo pareigoms eiti (toliau – konkursas) tvarką.

Punkto pakeitimai:

Nr. V-7, 2016-01-06, paskelbta TAR 2016-01-11, i. k. 2016-00472

2. Su konkurso laimėtoju sudaroma terminuota penkerių metų darbo sutartis.

3. Sprendimą (pavedimą) skelbti konkursą priima Lietuvos Respublikos sveikatos apsaugos ministras.

Punkto pakeitimai:

Nr. V-7, 2016-01-06, paskelbta TAR 2016-01-11, i. k. 2016-00472

4. Konkurso organizavimo procedūra apima:

4.1. konkurso paskelbimą;

4.2. dokumentų, kuriuos būtina pateikti norint dalyvauti konkurse (toliau – dokumentai), pateikimą ir priėmimą;

4.3. konkurso komisijos (toliau – komisija) sudarymą;

4.4. pretendentų, pageidaujančių eiti įstaigos vadovo pareigas (toliau – pretendentai), atranką.

II. KONKURSO PASKELBIMAS

5. Konkursą skelbia Lietuvos Respublikos sveikatos apsaugos ministras.

6. Konkursas skelbiamas „Valstybės žinių“ priede „Informaciniai pranešimai“ ir Lietuvos Respublikos sveikatos apsaugos ministerijos interneto tinklalapyje. Apie konkursą taip pat gali būti papildomai skelbiama pasirinktame šalies dienraštyje ir kitose visuomenės informavimo priemonėse.

7. Konkurso skelbime (interneto tinklalapyje) nurodoma:

7.1. įstaigos, kuri skelbia konkursą, pavadinimas, teisinė forma, buveinė ir kodas;

7.2. pareigos, kurioms skelbiamas konkursas, pareiginė instrukcija;

7.3. bendrieji ir specialieji kvalifikaciniai reikalavimai pretendentams, papildoma kompetencija, nustatyti Kvalifikaciniuose reikalavimuose Lietuvos nacionalinės sveikatos sistemos biudžetinių ir viešųjų įstaigų, jų padalinių ir filialų vadovams, patvirtintuose Lietuvos Respublikos sveikatos apsaugos ministro 2001 m. gegužės 25 d. įsakymu Nr. 299 „Dėl Kvalifikacinių reikalavimų Lietuvos nacionalinės sveikatos sistemos biudžetinių ir viešųjų įstaigų, jų padalinių ir filialų vadovams tvirtinimo“ (toliau – Kvalifikaciniai reikalavimai);

Punkto pakeitimai:

Nr. V-7, 2016-01-06, paskelbta TAR 2016-01-11, i. k. 2016-00472

7.4. būtinų pateikti dokumentų sąrašas, jų pateikimo tvarka ir terminas;

7.5. pretendentų atrankos būdas;

7.6. kur galima gauti išsamią informaciją apie skelbiamą konkursą.

III. DOKUMENTŲ PATEIKIMAS IR PRIĖMIMAS

8. Pretendentas privalo pateikti:

8.1. prašymą leisti dalyvauti konkurse (toliau – prašymas), nurodęs, kokiu būdu – raštu ar elektroniniu paštu – informuoti pretendentą apie atitiktį nuostatų 7.3 punkte nurodytiems reikalavimams;

8.2. asmens tapatybę, išsilavinimą ir pilietybę patvirtinančius dokumentus ir šių dokumentų kopijas;

8.3. gyvenimo aprašymą;

8.4. savo, kaip įstaigos vadovo, 5 metų veiklos programą (ne daugiau kaip 10 lapų);

8.5. valstybinio socialinio draudimo pažymėjimą ir (arba) kitus darbo patirtį (stažą) patvirtinančius dokumentus ir šių dokumentų kopijas;

8.6. privačių interesų deklaraciją;

8.7. papildomą kompetenciją įrodančius dokumentus ir jų kopijas.

9. Pretendentai dokumentus Lietuvos Respublikos sveikatos apsaugos ministerijai gali pateikti asmeniškai arba siųsti registruotu laišku.

10. Dokumentai pateikiami Lietuvos Respublikos sveikatos apsaugos ministerijos Personalo skyriui (toliau – Personalo skyrius) per konkurso skelbime nurodytą terminą.

11. Personalo skyrius priima pretendentų pateiktus dokumentus, juos registruoja pretendentų prašymų registravimo žurnale.

12. Pretendentų dokumentai priimami 30 kalendorinių dienų nuo konkurso paskelbimo „Valstybės žinių“ priede „Informaciniai pranešimai“, įskaitant ir konkurso paskelbimo dieną

Punkto pakeitimai:

Nr. V-345, 2013-04-09, Žin., 2013, Nr. 38-1885 (2013-04-13), i. k. 1132250ISAK000V-345

13. Jeigu pretendentai pateikia dokumentus asmeniškai, šių nuostatų 8.2, 8.5 ir 8.7 punktuose nurodytus dokumentus (dokumentų originalus arba šių dokumentų notaro patvirtintas kopijas), sutikrinęs su pateiktomis kopijomis, Personalo skyrius grąžina pretendentui dokumentų priėmimo metu. Pateiktų dokumentų kopijos negrąžinamos.

14. Jeigu dokumentai siunčiami registruotu laišku, pateikiamos šių nuostatų 8.2, 8.5 ir 8.7 punktuose nurodytų dokumentų kopijos. Jeigu pretendentų registruotu laišku pateiktos dokumentų kopijos nepatvirtintos notaro, pretendentai privalo pateikti dokumentus konkurso dieną jiems nurodytu laiku.

Pretendentų pateikti dokumentai su registruotu laišku gautomis dokumentų kopijomis, kurios nepatvirtintos notaro, sutikrinami iki konkurso pradžios ir grąžinami pretendentams.

Pretendentams nepateikus dokumentų ar sutikrinant nustačius, kad pateikti dokumentai neatitinka registruotu paštu pateiktų dokumentų kopijų, kurios nepatvirtintos notaro, pretendentui neleidžiama dalyvauti konkurse ir apie tai pažymima pretendentų prašymų registravimo žurnale.

15. Jeigu pretendentas neatitinka bendrųjų kvalifikacinių reikalavimų, nurodytų nuostatų 7.3 punkte, Personalo skyrius per 5 darbo dienas nuo dokumentų gavimo dienos prašyme nurodytu būdu išsiunčia pranešimą apie tai, kad jam neleidžiama dalyvauti konkurse.

16. Pretendentui, kuris atitinka nuostatų 7.3 punkte nurodytus bendruosius kvalifikacinius reikalavimus, Personalo skyrius ne vėliau kaip prieš 5 darbo dienas iki konkurso prašyme nurodytu būdu išsiunčia pranešimą apie konkurso datą, laiką, vietą ir, nuostatų 14 punkte nurodytu atveju, – apie dokumentų pateikimo laiką.

17. Pretendentas, pateikdamas dokumentus asmeniškai, su nuostatų 15 ar 16 punktuose nurodyta informacija gali būti supažindinamas Lietuvos Respublikos sveikatos apsaugos ministerijoje pasirašytinai.

IV. KOMISIJOS SUDARYMAS

18. Komisija sudaroma Lietuvos Respublikos sveikatos apsaugos ministro įsakymu ne vėliau kaip prieš 3 darbo dienas iki konkurso.

Punkto pakeitimai:

Nr. V-7, 2016-01-06, paskelbta TAR 2016-01-11, i. k. 2016-00472

19. Komisija sudaroma iš 7 narių. Įsakyme dėl komisijos sudarymo nurodomi komisijos pirmininkas, kiti komisijos nariai ir komisijos sekretorius. Komisijos pirmininku skiriamas Lietuvos Respublikos sveikatos apsaugos ministras ar jo įgaliotas asmuo. Į komisiją turi būti įtrauktas Personalo skyriaus vedėjas ar kitas valstybės tarnautojas, atliekantis personalo administravimo funkcijas. Komisijos sekretorius nėra komisijos narys.

Komisijos nariais gali būti skiriami Lietuvos Respublikos sveikatos apsaugos ministerijos ir Lietuvos Respublikos sveikatos apsaugos ministerijai pavaldžių įstaigų valstybės tarnautojai ar darbuotojai, dirbantys pagal darbo sutartį.

Punkto pakeitimai:

Nr. V-454, 2013-05-02, Žin., 2013, Nr. 48-2412 (2013-05-11), i. k. 1132250ISAK000V-454

Nr. V-7, 2016-01-06, paskelbta TAR 2016-01-11, i. k. 2016-00472

191. Komisijos nariais negali būti skiriami asmenys, kurie yra pretendentų tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai, sutuoktiniai, sugyventiniai, taip pat pretendentų sutuoktinių, sugyventinių vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai, sugyventiniai. Komisijos nariais taip pat negali būti asmenys, dėl kurių nešališkumo kelia abejonių kitos aplinkybės.

Papildyta punktu:

Nr. V-7, 2016-01-06, paskelbta TAR 2016-01-11, i. k. 2016-00472

20. Komisijos darbe turi dalyvauti visi jos nariai. Kai komisijos darbe dėl svarbių priežasčių negali dalyvauti komisijos pirmininkas arba kuris nors jos narys, Lietuvos Respublikos sveikatos apsaugos ministras įsakymu paskiria kitą komisijos pirmininką arba narį.

201. Lietuvos Respublikos sveikatos apsaugos ministras turi kviesti kitų institucijų, įstaigų ir (ar) organizacijų atstovus dalyvauti konkurse stebėtojo teisėmis.

Stebėtojai prieš konkursą pateikia galiojantį asmens dokumentą, kuriame yra asmens kodas ir nuotrauka.

Konkurse stebėtojų teisėmis dalyvaujantys asmenys turi teisę stebėti konkurso eigą. Jiems draudžiama konkurso metu daryti garso ar vaizdo įrašus, naudoti kitas technines priemones. Šias technines priemones naudojantys ar komisijos darbui trukdantys asmenys komisijos pirmininko sprendimu gali būti pašalinami iš konkurso ir apie tai pažymima protokole.

Papildyta punktu:

Nr. V-506, 2013-05-16, Žin., 2013, Nr. 52-2610 (2013-05-21), i. k. 1132250ISAK000V-506

Punkto pakeitimai:

Nr. V-7, 2016-01-06, paskelbta TAR 2016-01-11, i. k. 2016-00472

V. KONKURSAS

21. Komisijos nariai su pretendentų pateiktais dokumentais susipažįsta ne vėliau kaip likus vienai darbo dienai iki konkurso.

22. Pretendentai, atvykdami į konkursą, privalo turėti asmens tapatybę patvirtinantį dokumentą. Pretendentams, nepateikusiems asmens tapatybę patvirtinančio dokumento, neleidžiama dalyvauti konkurse ir apie tai pažymima pretendentų prašymų registravimo žurnale.

Pretendentai gali pateikti kitą asmens tapatybę, amžių ir pilietybę patvirtinantį dokumentą, nei tą, kurio kopija pateikta Personalo skyriui.

23. Pretendentų eiliškumas nustatomas pagal abėcėlę.

24. Konkursas vyksta atliekant testą žodžiu (pokalbis), kurio metu patikrinamas pretendentų gebėjimas atlikti įstaigos vadovo pareiginėje instrukcijoje nustatytas funkcijas. Testas žodžiu vykdomas individualiai, kitiems pretendentams nedalyvaujant. Testo žodžiu eigai fiksuoti daromas skaitmeninis garso įrašas, kuris teisės aktų nustatyta tvarka saugomas kartu su konkurso protokolu.

25. Testo žodžiu metu kiekvienas komisijos narys pateikia vienodus klausimus visiems pretendentams. Pretendentams užduodami klausimai iš teisės aktų, nurodytų Teisės aktų, iš kurių nuostatų užduodami klausimai per testą žodžiu (pokalbį), sąraše (nuostatų 3 priedas). Pretendentams taip pat gali būti užduodami jų atsakymus patikslinantys klausimai. Vėliau pretendentas pristato savo veiklos programą (iki 15 minučių). Po pristatymo komisijos nariai gali užduoti klausimų apie veiklos programą, o pretendentas – pateikti savo paaiškinimus.

26. Kiekvienas komisijos narys atskirai vertina pretendento testą žodžiu nuo 1 iki 10 balų. Blogiausias įvertinimas yra 1 balas, geriausias – 10 balų.

27. Įvertinę kiekvieno pretendento testą žodžiu, komisijos nariai pildo pretendentų individualaus vertinimo lentelę (nuostatų 1 priedas).

28. Dalyvaujant visiems pretendentams, komisijos nariai užpildytas ir pasirašytas pretendentų individualaus vertinimo lenteles įteikia komisijos sekretoriui. Komisijos sekretorius kiekvieno pretendento įvertinimus surašo konkurso protokolo (nuostatų 2 priedas) (toliau – konkurso protokolas) Pretendentų testo žodžiu (pokalbio) vertinimo lentelėje. Kiekvienam pretendentui skirti balai susumuojami ir dalijami iš komisijos narių skaičiaus. Nesant vienodo pretendentų testo žodžiu įvertinimo nustatomas konkurso laimėtojas ir kiekvieno pretendento konkurse užimta vieta. Pretendentai, surinkę mažiau kaip 6 balus, laikomi neperėjusiais pretendentų atrankos.

29. Papildoma kompetencija vertinama dviem ar daugiau geriausiai įvertintų pretendentų konkurse surinkus po lygiai balų, bet ne mažiau kaip 6 balus. Pretendento papildomos kompetencijos galimas maksimalus įvertinimas yra 5 balai. Už pretendento papildomas kompetencijas, nurodytas viename iš Kvalifikacinių reikalavimų 7.1–7.5 punktų, skiriamas 1 balas, nepriklausomai nuo to, kiek atitinkamame punkte nurodytų papildomų kompetencijų pretendentas turi. Jei įvertinus pretendentų papildomą kompetenciją, du ar daugiau geriausiai įvertintų pretendentų gauna po lygiai balų, komisijos sprendimas dėl konkursą laimėjusio pretendento priimamas komisijos narių balsų dauguma. Kiekvienas komisijos narys turi po vieną balsą. Balsavimas atviras. Pretendentai šioje komisijos posėdžio dalyje nedalyvauja.

30. Komisijos pirmininkas visiems pretendentams paskelbia kiekvieno pretendento konkurse užimtą vietą.

31. Konkurso protokolą pasirašo visi komisijos nariai ir sekretorius.

32. Konkursas laikomas įvykusiu, jeigu jame dalyvavo nors vienas pretendentas ir jis surinko ne mažiau kaip 6 balus.

33. Konkurso rezultatai įforminami protokolu.

34. Komisijos narių užpildytos ir pasirašytos pretendentų individualaus vertinimo lentelės pridedamos prie konkurso protokolo.

35. Laimėjęs konkursą pretendentas pasirašo konkurso protokole, kad su konkurso rezultatais susipažino ir kad sutinka eiti konkurse laimėtas pareigas.

36. Su konkurso rezultatais konkurse dalyvavę pretendentai supažindinami pasirašytinai.

37. Pretendentai po konkurso rezultatų paskelbimo turi teisę susipažinti su konkurso protokolu ir savosios dalies garso įrašu.

38. Konkursas turi prasidėti ir baigtis tą pačią dieną.

VI. BAIGIAMOSIOS NUOSTATOS

39. Lietuvos Respublikos sveikatos apsaugos ministras, Lietuvos Respublikos korupcijos prevencijos įstatymo 9 straipsnyje nustatyta tvarka priėmęs sprendimą kreiptis į Lietuvos Respublikos specialiųjų tyrimų tarnybą dėl informacijos apie asmenį, siekiantį eiti įstaigos vadovo pareigas, pateikimo, į Lietuvos Respublikos specialiųjų tyrimų tarnybą kreipiasi ne anksčiau kaip po 3 darbo dienų ir ne vėliau kaip per 6 darbo dienas po konkurso pabaigos.

Punkto pakeitimai:

Nr. V-7, 2016-01-06, paskelbta TAR 2016-01-11, i. k. 2016-00472

40. Nuostatų 39 punkte nurodytu atveju gavus Lietuvos Respublikos specialiųjų tyrimų tarnybos informaciją apie asmenį, siekiantį eiti įstaigos vadovo pareigas, ir šios informacijos pagrindu Lietuvos Respublikos sveikatos apsaugos ministrui priėmus sprendimą nepriimti jo į šias pareigas arba konkursą laimėjusiam asmeniui atsisakius eiti pareigas, į šias pareigas gali būti priimamas antrasis pagal testo žodžiu rezultatus pretendentas.

41. Lietuvos Respublikos sveikatos apsaugos ministrui nuostatų 39 punkte nurodytais atvejais priėmus sprendimą kreiptis į Lietuvos Respublikos specialiųjų tyrimų tarnybą dėl informacijos apie antrąjį pagal egzamino žodžiu rezultatus pretendentą pateikimo ir šios informacijos pagrindu Lietuvos Respublikos sveikatos apsaugos ministrui priėmus sprendimą nepriimti jo į įstaigos vadovo pareigas arba jam atsisakius eiti šias pareigas, į šias pareigas gali būti priimamas kitas iš eilės pagal testo žodžiu rezultatus pretendentas ir taip toliau. Dėl informacijos apie antrąjį ar kitą iš eilės pagal testo žodžiu rezultatus pretendentą gavimo į Lietuvos Respublikos specialiųjų tyrimų tarnybą kreipiamasi, jeigu šis pretendentas sutinka eiti įstaigos vadovo pareigas.

42. Konkursą laimėjęs asmuo skiriamas į pareigas arba priimamas sprendimas nepriimti jo į pareigas ne vėliau kaip per 14 kalendorinių dienų po Lietuvos Respublikos specialiųjų tyrimų tarnybos informacijos apie asmenį, siekiantį eiti įstaigos vadovo pareigas, gavimo dienos. Šis terminas gali būti pratęstas šalių susitarimu.

43. Konkursas laikomas neįvykusiu, jeigu:

43.1. paskelbus konkursą, nė vienas pretendentas nepateikė nuostatų 8 punkte nurodytų dokumentų arba nė vienas pretendentas neatvyko į konkursą;

43.2. nuostatų 16 punkte nurodytas pranešimas apie dalyvavimą konkurse neišsiųstas nė vienam pretendentui;

43.3. nė vienas pretendentas neperėjo pretendentų atrankos;

43.4. nuostatų 40 ir 41 punktuose nustatytais atvejais nelieka nė vieno pretendento, kuris galėtų būti laikomas konkurso laimėtoju.

44. Konkursui neįvykus, konkursas nuostatų nustatyta tvarka skelbiamas iš naujo.

45. Dalyvavęs pretendentų atrankoje, bet nelaimėjęs konkurso pretendentas gali apskųsti konkurso rezultatus ir komisijos sprendimą Lietuvos Respublikos įstatymų nustatyta tvarka.

Punkto pakeitimai:

Nr. V-7, 2016-01-06, paskelbta TAR 2016-01-11, i. k. 2016-00472

_________________

Viešų konkursų Lietuvos nacionalinės sveikatos sistemos biudžetinių ir viešųjų įstaigų, kurių steigėja yra Lietuvos Respublikos sveikatos apsaugos ministerija, vadovų pareigoms eiti nuostatų

1 priedas

PRETENDENTŲ INDIVIDUALAUS VERTINIMO LENTELĖ

Eil. Nr.	Pretendento vardas ir pavardė	Įvertinimas balais

Komisijos narys

(Vardas, pavardė ir parašas)

______________

(Data)

_________________

Viešų konkursų Lietuvos nacionalinės sveikatos sistemos biudžetinių ir viešųjų įstaigų, kurių steigėja yra Lietuvos Respublikos sveikatos apsaugos ministerija, vadovų pareigoms eiti nuostatų

2 priedas

LIETUVOS RESPUBLIKOS SVEIKATOS APSAUGOS MINISTERIJA

PRETENDENTŲ Į įstaigos VADOVO pareigAs Konkurso KOMISIJOS POSĖDŽIO

PROTOKOLAS

___________ Nr.

(data)

Vilnius

Pretendentų į	vadovo

(Lietuvos nacionalinės sveikatos sistemos biudžetinės ar viešosios įstaigos pavadinimas)

pareigas konkurso komisijos, sudarytos Lietuvos Respublikos sveikatos apsaugos ministro

_	,

(įsakymo, kuriuo sudaryta komisija, data ir numeris)

posėdis įvyko	,

(data)

posėdžio pradžia _________________, posėdžio pabaiga	.

(laikas)	(laikas)

Komisijos pirmininkas

Komisijos sekretorius

Komisijos nariai:

Pareigų, kurias eiti skelbiamas konkursas, pavadinimas:

_

Pretendentai:

_

PRETENDENTŲ TESTO ŽODŽIU (POKALBIO) VERTINIMO LENTELĖ

Eil. Nr.	Pretendento vardas ir pavardė	Komisijos nariai	Balų vidurkis	Konkurse užimta vieta

PRETENDENTŲ TESTO ŽODŽIU (POKALBIO) IR PAPILDOMOS KOMPETENCIJOS VERTINIMO SUVESTINĖ LENTELĖ

Pretendento vardas ir pavardė	Papildomos kompetencijos, nurodytos Kvalifikacinių reikalavimų punktuose, įvertinimas	Komisijos narių balsai (pildoma gavus vienodą papildomos kompetencijos įvertinimą)	Konkurse užimta vieta

7.1 punkte	7.2 punkte	7.3 punkte	7.4 punkte	7.5 punkte	Balų suma	Balsų suma

Pretendentai, kuriems neleista dalyvauti konkurse, nes:

- nepateikė asmens tapatybę patvirtinančio dokumento

_

Komisijos sprendimas dėl konkurso laimėtojo

_

Komisijos pirmininkas	(Parašas)	(Vardas ir pavardė)

Komisijos sekretorius	(Parašas)	(Vardas ir pavardė)

Nariai	(Parašas)	(Vardas ir pavardė)

Sutinku eiti konkurse laimėtas pareigas

(Konkurso laimėtojo parašas)

(Konkurso laimėtojo vardas ir pavardė)

(Data)

Su konkurso rezultatais susipažinome:

(Pretendentų parašai)

(Vardai ir pavardės)

(Data)

_________________

Viešų konkursų Lietuvos nacionalinės sveikatos sistemos biudžetinių ir viešųjų įstaigų, kurių steigėja yra Lietuvos Respublikos sveikatos apsaugos ministerija, vadovų pareigoms eiti nuostatų

3 priedas

TEISĖS AKTŲ, IŠ KURIŲ NUOSTATŲ UŽDUODAMI KLAUSIMAI PER TESTĄ ŽODŽIU (POKALBĮ), SĄRAŠAS

1. Lietuvos Respublikos Konstitucija.

2. Lietuvos Respublikos asmens duomenų teisinės apsaugos įstatymas.

3. Lietuvos Respublikos darbuotojų saugos ir sveikatos įstatymas.

4. Lietuvos Respublikos gyventojų turto deklaravimo įstatymas.

5. Lietuvos Respublikos korupcijos prevencijos įstatymas.

6. Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymas.

7. Lietuvos Respublikos viešųjų ir privačių interesų derinimo valstybinėje tarnyboje įstatymas.

8. Lietuvos Respublikos moterų ir vyrų lygių galimybių įstatymas.

9. Lietuvos Respublikos valstybės ir savivaldybių turto valdymo, naudojimo ir disponavimo juo įstatymas.

10. Lietuvos Respublikos biudžetinių įstaigų įstatymas.

11. Lietuvos Respublikos darbo kodeksas.

12. Lietuvos Respublikos vidaus kontrolės ir vidaus audito įstatymas.

13. Lietuvos Respublikos viešųjų įstaigų įstatymas.

14. Lietuvos Respublikos civilinis kodeksas.

15. Lietuvos Respublikos viešųjų pirkimų įstatymas.

16. Strateginio planavimo metodika, patvirtinta Lietuvos Respublikos Vyriausybės nutarimu.

Punkto pakeitimai:

Nr. V-7, 2016-01-06, paskelbta TAR 2016-01-11, i. k. 2016-00472

17. Lietuvos Respublikos sveikatos priežiūros įstaigų įstatymas.

18. Lietuvos Respublikos sveikatos draudimo įstatymas.

19. Lietuvos Respublikos sveikatos sistemos įstatymas.

20. Lietuvos Respublikos pacientų teisių ir žalos sveikatai atlyginimo įstatymas.

21. Lietuvos Respublikos psichikos sveikatos priežiūros įstatymas.

22. Lietuvos Respublikos medicinos praktikos įstatymas.

23. Lietuvos Respublikos visuomenės sveikatos priežiūros įstatymas.

24. Lietuvos Respublikos slaugos praktikos ir akušerijos praktikos įstatymas.

25. Lietuvos nacionalinė sveikatos koncepcija, patvirtinta Lietuvos Respublikos Seimo 1991 m. spalio 30 d. nutarimu Nr. I-1939 „Dėl Lietuvos nacionalinės sveikatos koncepcijos ir jos įgyvendinimo“.

Punkto pakeitimai:

Nr. V-7, 2016-01-06, paskelbta TAR 2016-01-11, i. k. 2016-00472

_________________

Pakeitimai:

1.

Lietuvos Respublikos sveikatos apsaugos ministerija, Įsakymas

Nr. V-345, 2013-04-09, Žin., 2013, Nr. 38-1885 (2013-04-13), i. k. 1132250ISAK000V-345

Dėl Lietuvos Respublikos sveikatos apsaugos ministro 2013 m. kovo 13 d. įsakymo Nr. V-259 "Dėl Viešų konkursų Lietuvos nacionalinės sveikatos sistemos biudžetinių ir viešųjų įstaigų, kurių steigėja yra Lietuvos Respublikos sveikatos apsaugos ministerija, vadovų pareigoms eiti nuostatų patvirtinimo" pakeitimo

2.

Lietuvos Respublikos sveikatos apsaugos ministerija, Įsakymas

Nr. V-454, 2013-05-02, Žin., 2013, Nr. 48-2412 (2013-05-11), i. k. 1132250ISAK000V-454

Dėl Lietuvos Respublikos sveikatos apsaugos ministro 2013 m. kovo 13 d. įsakymo Nr. V-259 "Dėl Viešų konkursų Lietuvos nacionalinės sveikatos sistemos biudžetinių ir viešųjų įstaigų, kurių steigėja yra Lietuvos Respublikos sveikatos apsaugos ministerija, vadovų pareigoms eiti nuostatų patvirtinimo" pakeitimo

3.

Lietuvos Respublikos sveikatos apsaugos ministerija, Įsakymas

Nr. V-506, 2013-05-16, Žin., 2013, Nr. 52-2610 (2013-05-21), i. k. 1132250ISAK000V-506

Dėl Lietuvos Respublikos sveikatos apsaugos ministro 2013 m. kovo 13 d. įsakymo Nr. V-259 "Dėl viešų Konkursų Lietuvos nacionalinės sveikatos sistemos biudžetinių ir viešųjų įstaigų, kurių steigėja yra Lietuvos Respublikos sveikatos apsaugos ministerija, vadovų pareigoms eiti nuostatų patvirtinimo" papildymo

4.

Lietuvos Respublikos sveikatos apsaugos ministerija, Įsakymas

Nr. V-7, 2016-01-06, paskelbta TAR 2016-01-11, i. k. 2016-00472

Dėl Lietuvos Respublikos sveikatos apsaugos ministro 2013 m. kovo 13 d. įsakymo Nr. V-259 „Dėl Viešų konkursų Lietuvos nacionalinės sveikatos sistemos biudžetinių ir viešųjų įstaigų, kurių steigėja yra Lietuvos Respublikos sveikatos apsaugos ministerija, vadovų pareigoms eiti nuostatų patvirtinimo“ pakeitimo